3. การประกอบธุรกิจของแต่ละกลุ่มธุรกิจ

3.1 ลักษณะผลิตภัณฑ์หรือบริการธุรกิจ

  บริษัท โรงพยาบาลบำรุงราษฎร์ จำกัด (มหาชน) (“บริษัท”)

  บริษัทเป็นผู้ดำเนินกิจการโรงพยาบาลบำรุงราษฎร์ในกรุงเทพมหานคร และเป็นผู้ที่ทำรายได้หลัก
  โดยรายได้จากกิจการโรงพยาบาลของบริษัท คิดเป็น 87.4% ของรายได้รวมทั้งหมด
  และโรงพยาบาลใช้ระบบสารสนเทศทางการแพทย์ Hospital 2000 ที่ทันสมัย

  บริการของโรงพยาบาล:

  บริการของโรงพยาบาลบำรุงราษฎร์ในกรุงเทพมหานคร สามารถแบ่งได้ดังต่อไปนี้

  1. การบริการผู้ป่วยนอก มีศูนย์บริการผู้ป่วยนอกจำนวน 34 ศูนย์ และคลินิกตรวจผู้ป่วย 150
  ห้อง สามารถรองรับผู้ป่วยนอกได้ 3,500 คนต่อวัน รายละเอียดของศูนย์ มีดัง ต่อไปนี้

+---------------------------------+------------------------------------+
|   • ศูนย์ภูมิแพ้                     |   • ศูนย์กายภาพบำบัด                  |
+---------------------------------+------------------------------------+
|   • ศูนย์หู คอ จมูก                 |   • ศูนย์เลเซอร์ผิวหนัง                 |
+---------------------------------+------------------------------------+
|   • ศูนย์ศัลยกรรมตกแต่ง             |   • ศูนย์เบาหวาน                     |
+---------------------------------+------------------------------------+
|   • ศูนย์เวชศาสตร์การบิน            |   • ศูนย์อายุรกรรม                    |
+---------------------------------+------------------------------------+
|   • ศูนย์เลเซอร์สายตา              |   • ศูนย์คุณภาพการนอนหลับ              |
+---------------------------------+------------------------------------+
|   •                             |   • ศูนย์ไตเทียม                      |
|   ศูนย์ตรวจสมรรถภาพการทำงานของปอด |                                    |
+---------------------------------+------------------------------------+
|   • ศูนย์สุขภาพจิต                  |   • ศูนย์ประสาทวิทยา                  |
+---------------------------------+------------------------------------+
|   • ศูนย์การเจริญพันธุ์               |   • ศูนย์หลอดเลือดสมอง                |
+---------------------------------+------------------------------------+
|   • ศูนย์รังสีวิทยา                  |   • ศูนย์ทางเดินอาหาร-ตับ              |
+---------------------------------+------------------------------------+
|   • ศูนย์เต้านม                    |   • ศูนย์ศัลยกรรมออร์โธปิดิกส์            |
+---------------------------------+------------------------------------+
|   • ศูนย์ตรวจสุขภาพ                |   • ศูนย์ศัลยกรรม                     |
+---------------------------------+------------------------------------+
|   • ศูนย์ฟื้นฟูสมรรถภาพ              |   • ศูนย์ส่งเสริมพัฒนาการเด็กพิเศษ        |
+---------------------------------+------------------------------------+
|   • ศูนย์กุมารเวช                  |   • ศูนย์พยาธิวิทยา                    |
+---------------------------------+------------------------------------+
|   • ศูนย์หัวใจ                     |   • ศูนย์ทางเดินปัสสาวะ                |
+---------------------------------+------------------------------------+
|   • ศูนย์ผิวหนัง                    |   • ศูนย์ฉุกเฉิน                       |
+---------------------------------+------------------------------------+
|   • ศูนย์ทันตกรรม                  |   • ศูนย์วินิจฉัยโดยการส่องกล้อง          |
+---------------------------------+------------------------------------+
|   • ศูนย์ฮอไรซัน                   |   • ศูนย์สูติ-นรีเวช                    |
+---------------------------------+------------------------------------+

  2. การบริการผู้ป่วยใน มีจำนวนเตียง 554 เตียง ซึ่งรวมเตียงผู้ป่วยหนักทั่วไป 26 เตียง
  เตียงผู้ป่วยโรคหัวใจ 14 เตียง เตียงผู้ป่วยหนักเด็ก 9 เตียง และเตียงผู้ป่วยหนักทารกแรกเกิด
  5 เตียง โดยที่ ณ วันที่ 31 ธันวาคม 2550 โรงพยาบาลมีเตียงพร้อมให้บริการ จำนวน 458
  เตียง

  3. การพยาบาลฉุกเฉินและห้องผ่าตัด มีแผนกผู้ป่วยฉุกเฉินพร้อมการสวนหัวใจฉุกเฉิน
  ซึ่งเปิดบริการตลอด 24 ชั่วโมง นอกจากนี้โรงพยาบาลยังมีห้องผ่าตัด 19
  ห้องซึ่งมีเครื่องมือและอุปกรณ์ทางการแพทย์ที่เพียบพร้อมและทันสมัย ห้องปฏิบัติการสวนหัวใจ 2
  ห้อง และห้องผ่าตัดหัวใจ 2 ห้อง โรงพยาบาลมีเครื่องวินิจฉัยด้วยสนามแม่เหล็ก (MRI) เครื่อง
  เอ็กซเรย์คอมพิวเตอร์ (CT Scanner) เครื่องสลายนิ่ว และเครื่องเอ็กซเรย์คอมพิวเตอร์แบบ
  64 แผ่น (64-slice CT Scanner)
  และยังมีบริการทางเวชศาสตร์นิวเคลียร์และอุปกรณ์ถ่ายภาพพิเศษ (Surgical Navigation
  System) อีกด้วย

  ในปี 2550 บริษัทได้ให้บริการรักษาผู้ป่วยทั้งสิ้นกว่าหนึ่งล้านคน
  โดยที่มีส่วนแบ่งรายได้จากผู้ป่วยในและผู้ป่วยนอกในปี 2550 ดังต่อไปนี้

  ผู้ป่วยในและผู้ป่วยนอก (% ของรายรับรวม)

  -----------------------------------------------------------------------
  []

  -----------------------------------------------------------------------

  ข้อมูล ณ วันที่ 31 ธันวาคม 2550

  การให้บริการผู้ป่วยต่างประเทศ:

  บริษัทประสบความสำเร็จอย่างต่อเนื่องในการเป็นที่รู้จักในตลาดต่างประเทศเพิ่มขึ้นเรื่อยๆ
  จนมีฐานลูกค้าชาวต่างชาติที่เข้มแข็ง บริษัทมีศูนย์บริการผู้ป่วยต่างชาติ
  เพื่ออำนวยความสะดวกในด้านต่างๆ แก่ผู้ป่วยต่างชาติ เช่น บริการล่าม
  บริการประสานงานกับประกันภัยระหว่างประเทศ บริการประสานงานทางด้านการแพทย์
  บริการรับย้ายผู้ป่วย (referral center) บริการติดต่อสื่อสารทางอีเมล์ บริการต่อวีซ่า
  การติดต่อสถานทูต การต้อนรับที่สนามบินและการช่วยเหลือในการเดินทาง เป็นต้น
  นอกจากนี้บริษัทยังมีบริการห้องพักสำหรับผู้ป่วยและครอบครัวสองอาคาร คือ บีเอช เรสสิเดนซ์
  (อาคารบีเอช ทาวเวอร์) ซึ่งประกอบด้วยห้องพัก 74 ห้องพร้อมสิ่งอำนวยความสะดวก
  โดยมีทางเดินเชื่อมติดกับอาคารโรงพยาบาล และอาคารบีเอช สวีท ซึ่งประกอบด้วยห้องพัก 51
  ห้อง นอกจากนี้ บริษัทมีสำนักงานตัวแทนต่างประเทศ 17 แห่งใน 15 ประเทศ

  ในปี 2550
  โรงพยาบาลบำรุงราษฎร์ในกรุงเทพมหานครได้ให้บริการรักษาผู้ป่วยชาวต่างชาติจากกว่า 190
  ประเทศ รวมประมาณ 430,000 คน
  โดยที่ประเทศที่ทำรายได้สูงสุดให้กับบริษัทสามอันดับแรกยังคงเป็นสหรัฐอาหรับเอมิเรตส์
  สหรัฐอเมริกา และโอมาน รูปภาพต่อไปนี้
  แสดงถึงรายรับของบริษัทแบ่งตามผู้ป่วยในประเทศและผู้ป่วยต่างประเทศห้าปีที่ผ่านมา

  ผู้ป่วยในประเทศและผู้ป่วยต่างประเทศ (% ของรายรับรวม)

  -----------------------------------------------------------------------
  []

  -----------------------------------------------------------------------

  โรงพยาบาลในกรุงเทพมหานคร:

  ในปัจจุบัน บริการผู้ป่วยในและส่วนมากของบริการผู้ป่วยนอก อยู่ในอาคารโรงพยาบาลหลัก 12
  ชั้น และเพื่อรองรับจำนวนผู้ป่วยที่เพิ่มขึ้น
  บริษัทมีแผนงานที่จะขยายและยกระดับการให้บริการของโรงพยาบาลในกรุงเทพมหานครในอีก
  4-6 ปีข้างหน้า ซึ่งรวมถึงการเปิดอาคารบำรุงราษฎร์ อินเตอร์เนชั่นแนล คลินิก
  ซึ่งเป็นอาคารผู้ป่วยนอกใหม่ การขยายการให้บริการผู้ป่วยในไปยังอาคาร บีเอช ทาวเวอร์
  และการปรับปรุงและยกระดับอาคารโรงพยาบาลในปัจจุบัน เนื่องจากอาคารปัจจุบัน
  ได้เปิดให้บริการมาสิบปีแล้ว

  อาคารบำรุงราษฎร์ อินเตอร์เนชั่นแนล คลินิก เป็นอาคารผู้ป่วยนอกใหม่ สูง 22 ชั้น โดย 10
  ชั้นแรกเป็นที่จอดรถ และ 12 ชั้นข้างบนเป็นคลินิกคนไข้นอก โดยบริษัทได้เปิดที่จอดรถและชั้น 11
  เพื่อให้บริการศูนย์ตรวจสุขภาพแล้ว และบริษัทมีแผนการที่จะเปิดให้บริการอีก 7 ชั้นในกลางปี
  2551

  บริษัทมีแผนที่จะปรับเปลี่ยนอาคารบีเอช ทาวเวอร์
  ซึ่งในปัจจุบันใช้เป็นที่พักอาศัยของครอบครัวและญาติของผู้ป่วย ให้เป็นเตียงสำหรับผู้ป่วยใน ในอีก
  2-3 ปีข้างหน้า โดยบริษัทมีแผนที่จะทยอยเปิดชั้นที่ยังไม่ได้เปิดในอาคารบำรุงราษฎร์
  อินเตอร์เนชั่นแนล คลินิก และอาคารบีเอช ทาวเวอร์ ตามความต้องการที่เพิ่มขึ้น
  ซึ่งคาดว่าจะใช้เวลา 4-6 ปี กว่าจะเปิดให้บริการเต็มพื้นที่
  ซึ่งจะทำให้ความสามารถในการให้บริการของบริษัทเพิ่มขึ้นเป็น 650 เตียงและผู้ป่วยนอก 6,000
  คนต่อวัน หรือเท่ากับการเพิ่มขึ้นเกือบสองเท่าของความสามารถในการทำรายได้ในปัจจุบัน
  และจะทำให้โรงพยาบาลบำรุงราษฎร์ในกรุงเทพมหานคร
  เป็นหนึ่งในคลินิกผู้ป่วยนอกที่ใหญ่ที่สุดในโลก

  บริษัท บำรุงราษฎร์ อินเตอร์เนชั่นแนล จำกัด

  บริษัท บำรุงราษฎร์ อินเตอร์เนชั่นแนล จำกัด เป็นบริษัทร่วมที่บริษัทถือหุ้นอยู่ 31.5%
  ทำหน้าที่ลงทุนในธุรกิจที่เกี่ยวกับการให้บริการรักษาพยาบาลโดยการร่วมทุนกับผู้ร่วมทุนในประเทศนั้นๆ
  พร้อมกับให้บริการเป็นที่ปรึกษาและบริหารจัดการโรงพยาบาล ในปัจจุบัน บริษัท บำรุงราษฎร์
  อินเตอร์เนชั่นแนล จำกัด ได้ลงทุนในโรงพยาบาลสองแห่งและผู้ให้บริการฟอกไตหนึ่งบริษัท

  บริษัท บำรุงราษฎร์ อินเตอร์เนชั่นแนล จำกัด มีสัดส่วนการถือหุ้น 45.5% ใน เอเชียน
  ฮอลพิทอล อิงค์ (AHI) ในประเทศฟิลิปปินส์ ณ วันที่ 31 ธันวาคม 2550 โดย AHI
  เปิดดำเนินการเมื่อวันที่ 15 มีนาคม 2545
  เป็นโรงพยาบาลเอกชนขนาดใหญ่แห่งแรกในทางใต้ของกรุงมะนิลา AHI มีขนาด 253 เตียง
  และเป็นที่รู้จักเนื่องจากมีเครื่องมือทางการแพทย์ที่ทันสมัยและคณะแพทย์ผู้เชี่ยวชาญ
  โดยเฉพาะในด้านโรคหัวใจ AHI มีกลุ่มลูกค้าเป้าหมายที่ใกล้เคียงกับโรงพยาบาลบำรุงราษฎร์
  กรุงเทพมหานคร คือประชากรที่เป็นชนชั้นกลางขึ้นไป

  บริษัท บำรุงราษฎร์ อินเตอร์เนชั่นแนล จำกัด ได้ลงทุนในสัดส่วน 49% โดยลงทุนร่วมกับ
  Istithmar ซึ่งเป็นหน่วยงานในการลงทุนของรัฐบาลสหรัฐอาหรับเอมิเรตส์
  เพื่อดำเนินกิจการโรงพยาบาลเอกชนขนาด 250 เตียงภายใต้ชื่อ โรงพยาบาลบำรุงราษฎร์ดูไบ
  ในขณะนี้ โรงพยาบาลอยู่ระหว่างการก่อสร้าง ซึ่งคาดว่าจะสามารถเปิดให้บริการได้ในปี 2552

  บริษัท บำรุงราษฎร์ อินเตอร์เนชั่นแนล จำกัด มีสัดส่วนการถือหุ้น 100% ใน บริษัท เอเชีย รีนัล
  แคร์ จำกัด (“ARC”) ARC
  เป็นเป็นผู้นำในเอเชียในการเป็นผู้ให้บริการไตเทียมเอกชนและบริการที่เกี่ยวข้องสำหรับผู้ป่วยที่ป่วยจากไตล้มเหลวเรื้อรัง
  ARC ได้ก่อตั้งขึ้นในปี 2540 และมีสำนักงานใหญ่อยู่ที่สิงคโปร์ ในปัจจุบัน ARC มีคลินิกรวม 77
  แห่ง (ณ 31 ธันวาคม 2550) ใน 6 ประเทศในเอเชีย ซึ่งรวมถึงไต้หวัน เกาหลีไต้ สิงคโปร์
  มาเลเซีย ฟิลิปปินส์ และญี่ปุ่น และให้บริการรักษาผู้ป่วยกว่า 4,400 คน

  นอกจากนี้ บริษัท บำรุงราษฎร์ อินเตอร์เนชั่นแนล
  จำกัดได้ลงนามในสัญญากับสำนักงานสาธารณสุขรัฐอาบูดาบี
  เพื่อเข้าบริหารโรงพยาบาลบำรุงราษฎร์ อัล มาฟรัก ในรัฐอาบูดาบี
  สหรัฐอาหรับเอมิเรตส์เป็นเวลาสี่ปี โดยที่บริษัท บำรุงราษฎร์ อินเตอร์เนชั่นแนล
  จำกัดเป็นหนึ่งในโรงพยาบาลระดับนานาชาติที่ได้รับเชิญให้เข้าร่วมบริหารจัดการโรงพยาบาลในสหรัฐอาหรับเอมิเรตส์
  ซึ่ง รวมถึง Johns Hopkins และ Cleveland Clinic ของสหรัฐอเมริกา ทั้งนี้
  โรงพยาบาลบำรุงราษฎร์ อัล มาฟรักมีความสามารถในการรองรับผู้ป่วยในได้ 460 เตียง
  มีเตียงผู้ป่วยหนัก 14 เตียง และเตียงสำหรับทารกที่ต้องการการดูแลพิเศษอีก 14 เตียง
  และให้บริการรักษาพยาบาลผู้ป่วยประมาณ 310,000 รายต่อปี ซึ่งในจำนวนนี้เป็นผู้ป่วยในกว่า
  25,000 ราย

  นอกจากการลงทุนในสามโครงการนี้ บริษัท บำรุงราษฎร์ อินเตอร์เนชั่นแนล จำกัด
  ยังคงมองหาการลงทุนอื่นๆในภูมิภาคอย่างต่อเนื่อง โดยพันธมิตร ซึ่งรวมถึง Istithmar,
  Temasek, Asia Financial Holdings และธนาคารกรุงเทพ จำกัด (มหาชน)
  เป็นผู้แนะนำโอกาสในการลงทุนใหม่ๆ จากเครือข่ายในแต่ละภูมิภาค ได้แก่ตะวันออกกลาง
  เอเชียตะวันออกเฉียงใต้ จีน และเอเชียเหนือ

3.2 ภาวะอุตสาหกรรมและการแข่งขัน

  ณ สิ้นปี 2549 ประเทศไทยมีโรงพยาบาลเอกชนทั้งสิ้น 344 แห่ง โดยที่ 102 แห่ง
  อยู่ในกรุงเทพมหานคร ความต้องการของผู้ป่วยยังมีการขยายตัวตามผลิตภัณฑ์มวลรวม (GDP)
  ที่เพิ่มมากขึ้น กลุ่มประชากรสูงอายุที่เพิ่มขึ้น และการที่ประชากรมีอายุยืนยาวขึ้น นอกจากนี้
  รัฐบาลได้ริเริ่มโครงการประกันสุขภาพ 30 บาทรักษาทุกโรคในปี 2544
  ซึ่งประชาชนจ่ายค่ารักษาพยาบาลเพียงครั้งละ 30 บาท ในโรงพยาบาลที่ร่วมโครงการ
  เป็นผลให้ประชาชนที่มีโอกาสและสิทธิในการใช้บริการโรงพยาบาลเพิ่มขึ้นเป็นจำนวนมาก
  แต่เนื่องจากงบประมาณการชำระเงินคืนโดยรัฐบาลต่ำและปริมาณผู้ป่วยเพิ่มขึ้นอย่างรวดเร็ว
  ทำให้โรงพยาบาลที่ร่วมโครงการมีหนี้สินเพิ่มขึ้นและบุคลากรไม่เพียงพอ
  ส่งผลกระทบสองอย่างคือ 1) บุคลากรทางการแพทย์ในระบบราชการย้ายไปโรงพยาบาลเอกชน
  และ 2)
  ผู้ป่วยที่ไม่ต้องการรอการบริการที่นานขึ้นในโรงพยาบาลรัฐย้ายไปใช้บริการโรงพยาบาลเอกชนแทน
  อย่างไรก็ตาม ภาวะผันแปรทางการเมืองในเดือนกันยายน ปี 2549
  ทำให้เศรษฐกิจในประเทศเติบโตช้าลง
  ซึ่งส่งผลให้การใช้บริการทางการแพทย์เอกชนเติบโตช้าลงด้วย
  และจำนวนโรงพยาบาลในประเทศไทยยังคงมีปริมาณมากกว่าความต้องการของผู้ป่วยในประเทศ
  เป็นผลให้การแข่งขันระหว่างโรงพยาบาลเอกชนมีความรุนแรง
  โดยโรงพยาบาลเอกชนในกรุงเทพมหานครมีการปรับปรุงอย่างต่อเนื่องทั้งในด้านคุณภาพการให้บริการและการปรับปรุงอาคารและสิ่งอำนวยความสะดวก
  อย่างไรก็ตาม อุตสาหกรรมการแพทย์เอกชนในประเทศไทย เป็นการแข่งขันแบบไม่สมบูรณ์
  (fragmented market) และมีโรงพยาบาลเอกชนเพียงไม่กี่แห่งที่ดำเนินงานได้เต็มความ
  สามารถในการให้บริการ

  ตลาดที่มีขนาดใหญ่กว่าและขยายตัวเร็วกว่าความต้องการในประเทศ
  คือตลาดการท่องเที่ยวเชิงสุขภาพ (Medical Tourism) มีการคาดการณ์ว่า
  อุตสาหกรรมการท่องเที่ยวเชิงสุขภาพระดับโลก จะมีการเติบโตอย่างต่อเนื่อง
  เนื่องจากมีผู้เดินทางออกนอกประเทศเพื่อใช้บริการรักษาพยาบาลมากยิ่งขึ้น
  นักท่องเที่ยวเชิงสุขภาพที่ใช้บริการในประเทศไทยเพิ่มขึ้นจาก 630,000 ในปี 2545 เป็น 1.4
  ล้านคนในปี 2549 คู่แข่งในภูมิภาคของประเทศไทยที่สำคัญคือ โรงพยาบาลในประเทศต่างๆ
  เช่นสิงคโปร์ มาเลเซีย และอินเดีย
  โรงพยาบาลเอกชนในประเทศไทยมีความได้เปรียบในการแข่งขันเมื่อเทียบกับหลายๆประเทศ
  เนื่องจากประเทศไทยมีองค์ประกอบที่แตกต่าง คือคุณภาพการรักษาพยาบาลที่สูง
  ความสามารถในการเข้าถึงได้ง่ายของผู้ป่วย และราคาที่สามารถจ่ายได้
  รวมถึงการที่ประเทศไทยเป็นจุดหมายที่เป็นที่นิยมของนักท่องเที่ยว
  และมีโครงสร้างพื้นฐานของประเทศที่ดี และในประเทศไทยเอง
  มีโรงพยาบาลเอกชนเพียงไม่กี่แห่ง ที่มีเทคโนโลยี
  การบริหารและระบบที่มีความซับซ้อนมากพอที่จะสามารถตอบสนองความต้องการของผู้ป่วยชาวต่างชาติได้

  กลยุทธ์ในการแข่งขันของบริษัท คือการรักษาคุณภาพในการบริการที่เป็นเลิศและแตกต่าง
  ซึ่งรวมถึงการที่โรงพยาบาลบำรุงราษฎร์เป็นโรงพยาบาลแห่งแรกในเอเชียที่ได้รับการรับรองคุณภาพโรงพยาบาลระดับสากล
  (JCIA) นอกจากนี้
  บริษัทมีนโยบายในการกำหนดราคาให้อยู่ในระดับเดียวกับโรงพยาบาลเอกชนชั้นนำในประเทศและขณะเดียวกันเป็นราคาที่แข่งขันได้ในภูมิภาคเอเชีย

  สำหรับการแข่งขันในระดับภูมิภาค
  นอกจากการรักษาคุณภาพและการกำหนดราคาดังที่กล่าวข้างต้นแล้ว
  บริษัทมีแผนที่จะรักษาความเป็นผู้นำในอุตสาหกรรมโดยการขยายเครือข่ายการให้บริการของโรงพยาบาลและการให้บริการทางการแพทย์ไปยังตลาดกลุ่มเป้าหมายอื่นผ่านการลงทุนในต่างประเทศ
  ซึ่งปัจจุบันรวมถึงประเทศฟิลิปปินส์ สิงคโปร์ มาเลเซีย ไต้หวัน เกาหลีใต้ ญี่ปุ่น
  และตะวันออกกลาง นอกจากนี้ บริษัทมีสำนักงานตัวแทนในต่างประเทศ 17 แห่งในตลาดที่สำคัญ
  และมีการจัดตั้งศูนย์บริการผู้ป่วยต่างชาติอย่างเป็นทางการ
  เพื่ออำนวยความสะดวกให้แก่ผู้ป่วยชาวต่างชาติ อีกทั้งเป็นศูนย์รับย้ายผู้ป่วย (Tertiary
  Referral Center) จากทั้งในและนอกประเทศ

กลุ่มผู้ป่วยเป้าหมาย

  กลุ่มผู้ป่วยเป้าหมายภายในประเทศ คือผู้ป่วยชาวไทยระดับกลางจนถึงระดับบน

  สำหรับกลุ่มผู้ป่วยจากต่างประเทศนั้น สามารถแบ่งได้เป็น 2 ประเภท
  คือชาวต่างชาติที่อยู่ในประเทศไทยและในภูมิภาคเอเชีย (Expatriates) และอีกประเภทหนึ่ง
  คือชาวต่างชาติที่เข้าข่ายการท่องเที่ยวเชิงสุขภาพ
  ซึ่งมาจากประเทศที่มาตรฐานการรักษาพยาบาลยังไม่ดีพอ
  ประเทศที่มีค่าใช้จ่ายในการรักษาพยาบาลสูง
  หรือประเทศที่ต้องรอนานในการรับการรักษาพยาบาล

  นอกจากนี้โรงพยาบาลยังมีกลุ่มผู้ป่วยที่เป็นผู้ป่วยจากบริษัทประกันและจากผู้ป่วยรับย้าย
  (Referral Patient) ทั้งจากในประเทศและจากต่างประเทศ

การจำหน่ายและช่องทางการจำหน่าย

  ด้วยชื่อเสียงของโรงพยาบาลบำรุงราษฎร์ที่สะสมมากว่า 27 ปี
  ทั้งในด้านการบริการรักษาพยาบาลอย่างครบวงจรและการรักษาโรคที่มีความซับซ้อน
  เป็นผลให้โรงพยาบาลมีเครือข่ายในการรับย้ายผู้ป่วยจากโรงพยาบาลทั้งในประเทศและต่างประเทศอย่างกว้างขวาง

  นอกจากนี้โรงพยาบาลยังมีสัญญากับบริษัทคู่สัญญา ในการที่จะให้บริการแก่บุคลากรของบริษัทนั้นๆ
  และมีสัญญากับบริษัทประกันภัยต่างๆ รวมกว่า 1,000 แห่ง

  สำหรับตลาดต่างประเทศ บริษัทได้แต่งตั้งสำนักงานตัวแทน 17 แห่ง ใน 15 ประเทศ

3.3 การจัดหาผลิตภัณฑ์หรือบริการ

ปริมาณการให้บริการ

  ณ วันที่ 31 ธันวาคม

  ----------------------------- ------------- -------------- --------------
  คนไข้ใน                        2550          2549           2548

  จำนวนเตียงที่มี                   554           554            554

  จำนวนเตียงที่พร้อมให้บริการ         458           449            457

  อัตราความสามารถในการให้บริการ*   167,170       163,885        166,805

  อัตราการครองเตียง (เตียง)        124,871       124,685        123,202

  อัตราการครองเตียง (ร้อยละ)       74.70         76.08          73.85
  ----------------------------- ------------- -------------- --------------

* อัตราความสามารถในการให้บริการ
คำนวณจากจำนวนเตียงที่พร้อมให้บริการต่อวันคูณด้วยจำนวนวันที่ให้บริการ

  ณ วันที่ 31 ธันวาคม

  -------------------------------- ------------ ------------ ------------
  คนไข้นอก                          2550         2549         2548

  ความสามารถในการให้บริการต่อวัน (คน)  3,500        3,500        3,500

  จำนวนผู้ป่วยนอกเฉลี่ยต่อวัน (คน)        2,800        2,833        2,768

  อัตราเฉลี่ยการใช้บริการ (ร้อยละ)       80.00        80.94        79.09
  -------------------------------- ------------ ------------ ------------

  เนื่องจากปริมาณผู้ป่วยของโรงพยาบาลเพิ่มขึ้นอย่างต่อเนื่องโดยเฉพาะปริมาณผู้ป่วยนอก
  โรงพยาบาลจึงสร้างอาคารบำรุงราษฎร์อินเตอร์เนชั่นแนลคลินิก
  เพื่อรองรับความต้องการที่เพิ่มขึ้น รายละเอียดของโครงการ อยู่ในหัวข้อที่ 6
  โครงการในอนาคต

วัตถุดิบและผู้จัดจำหน่ายวัตถุดิบ

  วัตถุดิบที่สำคัญของธุรกิจโรงพยาบาล คือ ยา เวชภัณฑ์ และอุปกรณ์เครื่องมือแพทย์ต่างๆ
  บริษัทมีนโยบายการจัดหาวัตถุดิบจากบริษัทที่มีสำนักงานในประเทศ โดยมีผู้จัดจำหน่ายมากกว่า
  500 ราย บริษัทจึงไม่ประสบปัญหาทางด้านการขาดแคลนยา อุปกรณ์หรือเวชภัณฑ์ นอกจากนี้
  บริษัทมีระบบการบริหารจัดการในการจัดซื้อ และการสำรองสินค้าคงคลังที่มีประสิทธิภาพ
  ซึ่งรวมถึงการประเมินความเหมาะสมในด้านราคา ประสิทธิภาพ และคุณภาพของสินค้า

ผลกระทบต่อสิ่งแวดล้อม

  บริษัทได้ตระหนักและให้ความสำคัญต่อการอนุรักษ์พลังงาน สิ่งแวดล้อม
  และทรัพยากรธรรมชาติเป็นอย่างยิ่ง
  โดยบริษัทมีนโยบายสิ่งแวดล้อมที่ให้พนักงานทุกคนช่วยกันอนุรักษ์สิ่งแวดล้อมและทรัพยากรธรรมชาติ
  อีกทั้งมุ่งเน้นสนับสนุนกิจกรรมต่างๆ เพื่อรักษาไว้ซึ่งความปลอดภัยขององค์กรและชุมชน
  และมีการใช้ทรัพยากรอย่างมีประสิทธิภาพซึ่งรวมถึงการประหยัดพลังงาน
  และการนำวัสดุต่างๆกลับมาใช้ นอกจากนี้
  พนักงานที่สังกัดบริษัทคู่สัญญาของโรงพยาบาลทุกคนจะต้องยึดปฏิบัติตามกฎระเบียบและข้อบังคับของภาครัฐ
  และนโยบายสิ่งแวดล้อมของโรงพยาบาลด้วยเช่นกัน